Waarna het julle gaan kyk? - Jaco Kruger - Wapadrant
Waarna het julle gaan kyk? - Jaco Kruger
Matteus 11 : 2 - 15 Waarna het julle gaan kyk?
Waarna het julle gaan kyk?
Die afgelope tien dae is die gesprek in ons land, en amper in die hele wêreld, oorheers deur die figuur van Nelson Mandela. En vandag, met sy begrafnis, is dit sekerlik ook gepas om as inleiding tot ons luister na die Here se Woord, te vra na sy betekenis. Dat hy 'n reuse invloed in ons samelewing en in die wêreld gehad het, is nie te betwyfel nie. As ek so luister na die kommentaar van die joernaliste en die politici, maar ook die gewone Suid-Afrikaners, dan klink dit vir my asof sy groot bydrae daarin lê dat hy 'n kragtige simbool van die strewe na vryheid is. In sy persoon en in sy optrede het hy dit reg gekry om iets te vergestalt van 'n samelewing se beweging na vryheid, na groter menswaardigheid na respek en na naasteliefde toe. En dit is darem maar 'n wonderlike gawe en 'n wonderlike bydrae, is dit nie? Bloot op die praktiese vlak van wat in daardie oorgangsjare gebeur het in ons land is daar al genoeg rede om die Here te dank vir 'n figuur soos hy. Maar nou is die vraag of ons as Christene nie dalk in staat is om meer te sê nie – om sy lewe binne 'n groter perspektief te plaas nie? Hoe leer die Here self ons om na 'n leiersfiguur te kyk?
2. Jesus oor Johannes die Doper
Toe het Jesus met die mense oor Johannes die Doper begin praat en gesê: "Waarna het julle in die woestyn gaan kyk?' (onthou ons het verlede week gehoor hoe die mense van Jerusalem en daardie hele landstreek uitgegaan het na Johannes de Doper toe waar hy langs die Jordaanrivier in die woestyn gebly het en die mense opgeroep het tot bekering.) "Na wie het julle daar in die woestyn gaan kyk," vra Jesus. "Na 'n riet wat deur die wind heen en weer gewaai word?" Met ander woorde was hy maar net iemand wat die skares vermaak het en gesê het wat die mense wil hoor? Nee, hy was verseker nie. "Maar wat het julle dan uitgegaan om te sien," vra Jesus. "'n Man met deftige klere aan?" Inteendeel, Johannes het growwe klere van kameelhaar gedra en hy het sprinkane en wilde heuning geëet. Hy het niks geweet van aardse gemak en luuksheid nie. "Maar wat hét julle dan uitgegaan om te sien," vra Jesus 'n derde keer. "'n Profeet? Ja dít is wat julle gesien het toe julle na Johannes die Doper toe gegaan het in die woestyn."
Johannes die Doper is 'n profeet. En wat doen 'n profeet? 'n Profeet is iemand wat verstaan hoe die wil van die Here in hierdie omstandighede waarin hy of sy leef moet gebeur. 'n Profeet weet hoe die Woord van die Here vir hierdie situasie hier en nou gebring moet word. Mens sou ook kon sê 'n profeet sien in hoe die koninkryk van God in hierdie omstandighede waarin hy of sy leef aan die kom is. Onthou, die koninkryk van God is God se nuwe wêreld waar dinge weer is soos wat God van die begin af bedoel het dat die skepping moet wees. En 'n profeet verduidelik vir sy of haar mense: kyk, julle, dit is hoe die koninkryk van God nou hier by ons moet kom.
Hierdie werk van 'n profeet het Johannes die Doper op 'n wonderlike manier gedoen, en daarvoor eer Jesus hom ook: "Dit verseker ek julle: Onder die mense op aarde is niemand gebore wat groter is as Johannes die Doper nie..." Sjoe, dis darem 'n groot ding om te sê. Miskien bedoel Jesus hiermee dat Johannes die Doper in homself op 'n manier die hele Ou Testamentiese tyd saamvat. Maar luister nou net wat sê Jesus verder: "... en tog is die geringste in die koninkryk van die hemel groter as hy." Êrens is daar nog 'n groter werklikheid. Johannes wys hoe die koninkryk van God in sy omstandighede aan die kom is, maar nog groter, nog méér belangrik is om ín die koninkryk te wees. Om deel daarvan te wees.
3. Jesus sélf
Johannes wys die pad aan, maar hy is nie self die pad nie, soos ons ook verlede Sondag gehoor het. Het jy twyfel oor wie die Pad is? Jesus sê: "Gaan vertel vir Johannes wat julle hoor en sien: blindes sien, lammes loop, melaatses word gereinig, dowes hoor, dooies word opgewek en aan armes word die evangelie verkondig. En gelukkig is elkeen wat nie aan My begin twyfel nie." Sien, liewe broers en susters, in Jesus Christus is die koninkryk van God hier. Hy self, in sy persoon, is die koninkryk van God wat hier is. Want hy is die Seun van God – God self – wat by ons is! In Jesus Christus se lewe is die volmaakte menslike lewe gelewe. Hy lewe volkome oop na God toe, volkome in liefde vir God en vir die skepping en sy medemens. Tot by die uiterste van die lewe en tot waar die gebrokenheid probeer om dit te stop, lewe hy so. En dan staan hy op uit die dood. Hy oorwin die dood en in die Heilige Gees gee hy hierdie lewe aan die wêreld om nou te lewe. Om in Jesus Christus ingelyf te wees – met ander woorde om in sy liggaam ín te wees – is om in die koninkryk van God te wees. En daarom is die kerk, Jesus Christus se liggaam, juis die vergestalting van die koninkryk van God in die wêreld. In ons erediens wys ons hoe die fees van die lewe saam met God is. In ons omgee vir mekaar wys ons hoe God se nuwe wêreld is. Die kerk is die wat Jesus Christus se lewe, dood en opstanding lewe en so die koninkryk in die wêreld is.
So, hier is die manier om na Johannes die Doper te kyk: tot die mate waarin hy na die koms van die koninkryk toe wys, tot die mate waarin hy sê "dit is hoe die koninkryk van God lyk, tot daardie mate is hy 'n profeet. En tot daardie mate moet hy ook as profeet geëer word, en Jesus doen dit ook wanneer hy sê dat Johannes die Doper 'n groot profeet was. Maar die verwysingspunt is Jesus self. Hy is die werklikheid waaraan Johannes se lewe en werk gemeet moet word. En geld dit dan nie juis vir iemand soos Nelson Mandela ook nie, broers en susters? Tot die mate waarin Mandela in sy lewe en in sy werk gewys het na die koms van die koninkryk toe, tot die mate waarin hy - bewustelik of onbewustelik - die koninkryk van God vergestalt het hier in ons wêreld, tot daardie mate kan ons God eer en dank vir hom. Tot daardie mate is hy 'n groot gawe wat God aan ons land gegee het.
En tog kan ons nie maar net daarby bly staan om na die koninkryk van God toe te wys nie. Ons kan nie net ná die pad toe wys nie. Ons moet ín die koninkryk wees. Die werklikheid is Jesus Christus. Sý liefde, sý heiligheid, sý regverdigheid, sý lewe. Ons moet self in Hom wees en so in Hom na God toe gaan in vreugde en lofprysing.
Sedert die dae van Johannes die Doper tot nou toe breek die koninkryk van die hemel vir hom 'n pad oop, en mense wat hulle kragtig inspan kry dit in besit, sê Jesus. Hier is die uitnodiging en die uitdaging vir ons, liewe broers en susters. Die Gees van die Here wil dat die koninkryk van God deur die hele wêreld versprei. Uiteindelik moet alles – die hele skepping – opgeneem wees in die liggaam van Christus. As ons Adventstaal wil gebruik dan kan ons sê dat ons uitsien daarna dat Jesus Christus op elke plek gebore word. Maar ons, ons wat nou in Jesus Christus is, ons moet ons in die Heilige Gees kragtig inspan om dit in hierdie wêreld te laat verwesenlik. Ons moet onderskei waarop dit regtig aankom in die lewe. Waaroor gaan my lewe regtig? Waaroor gaan hierdie samelewing van ons regtig? Die Heilige Gees wil ons bring om al die wol en donse weg te skuif om by die hart van die lewe uit te kom.
En tot die mate wat die Here mense gebruik om iets van die pad, die rigting vir ons aan te wys, eer ons Hom. Maar die belangrikste is om self in die koninkryk te wéés.